Politiet har onsdag iværksat en omfattende og koordineret politiaktion flere steder i landet. Baggrunden er en mistanke om forberedelse af et terrorangreb med et militant, islamistisk motiv. Det oplyser Københavns Politi. Også Nordjyllands Politi er med i aktionen. - Nordjyllands Politi kan bekræfte, at vi er en del af operationen. Derudover har vi ingen kommentarer, og vi henviser til det, Københavns Politi har udsendt, lyder det i en besked til TV2 Nord. Københavns Politi og PET oplyser på et pressemøde, at flere end 20 adresser er blevet ransaget, og at cirka 20 personer er blevet anholdt. De anholdte vil blive fremstillet i grundlovsforhør torsdag. - Nogle af disse bliver sigtet efter terrorparagraffen. Baggrunden er, at de blandt andet har skaffet sig remedier til at fremstille sprængstoffer, ligesom de har forsøgt at fremskaffe sig skydevåben, siger chefpolitiinspektør i Københavns Politi Jørgen Bergen Skov. Der er ingen mistænkte på fri fod. Ransagninger i Aalborg Nordjyllands Politi har i flere timer været tilstede på Ravnkildevej i Aalborg Øst, hvor et større område har været afspærret. Emil Thoftgaard Christiansen er nabo til bygningen på Ravnkildevej, hvor politiet har været tilstede. Han fortæller, at tungt bevæbnet politi stormede op ad trapperne og trængte ind i en lejlighed. Politiet har også været tilstede på Stormgade i Aalborg, hvor kollegieboliger er blevet ransaget. B.T. har talt med en nabo, som fortæller, at to mænd er blevet ført væk i hvide DNA-dragter af kampklædte politistyrker. Hun fortæller desuden, at der var mere end ti store civilvogne fra politiet på stedet og 15 betjente ved lejligheden.
Mistanke om et terrorangreb med militant, islamistisk motiv har fået politiet til at sætte ind flere steder i landet. Nordjyllands Politi bekræfter, at de er en del af operationen.